
 27.12.2019
 BG
 Официален вестник на Европейския съюз
 L 333/82
 РЕГЛАМЕНТ ЗА ИЗПЪЛНЕНИЕ (ЕС) 2019/2223 НА КОМИСИЯТА
 от 13 декември 2019 година
 за изменение на Регламент за изпълнение (ЕС) 2016/323 по отношение на изискваните данни за документите за административна взаимопомощ, използвани за целите на обмена на информация относно акцизните стоки под режим отложено плащане на акциз
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 389/2012 на Съвета от 2 май 2012 г. относно административното сътрудничество в областта на акцизите и за отмяна на Регламент (ЕО) No 2073/2004 (1), и по-специално член 9, параграф 2, член 15, параграф 5 и член 16, параграф 3 от него,
 като има предвид, че:
 (1)
 С Регламент за изпълнение (ЕС) 2016/323 на Комисията (2) се определят структурата и съдържанието на документите за административна взаимопомощ, използвани за обмена на информация относно акцизните стоки под режим отложено плащане на акциз, както и кодовете, изисквани за попълването на някои елементи от данни в тези документи.
 (2)
 Като се имат предвид промените в изискванията за данните на съответната нова версия на компютризираната система, създадена по силата на Решение No 1152/2003/ЕО на Европейския парламент и на Съвета (3), и с цел да се осигури последователност, в структурата на съобщенията и в списъците на кодовете, използвани в документите за административна взаимопомощ, трябва да се направят някои промени.
 (3)
 Обяснението в колона F на таблица 4 от приложение I към Регламент за изпълнение (ЕС) 2016/323 следва да бъде актуализирано, за да се даде ясно определение на елемент от данни „Стойност“, когато за „Код на вида първичен критерий“ е определена стойност „46 = Вид на транспорта“.
 (4)
 Следва да бъдат актуализирани възможностите за групата данни „Търговец изпращач“ в таблица 5 и в таблица 14 от приложение I към Регламент за изпълнение (ЕС) 2016/323, така че да могат да се изпращат необходимите съобщения в отговор на искането за електронен административен документ с неизвестно място на получаване или за подаване на данни за износ с оформяне на място.
 (5)
 С цел да се гарантира правилното прилагане на акцизното законодателство компютризираната система следва да предлага стандартна структура на документите за административна взаимопомощ, даваща възможност за обмен на информация, когато е нужно движение на стоки под режим отложено плащане на акциз да бъде приключено ръчно. По-конкретно компютризираната система следва да предлага стандартна структура за отправяне на искане за ръчно приключване на движение на стоки под режим отложено плащане на акциз към държавата членка на изпращане.
 (6)
 С цел да предотврати евентуална измама или неплащане на акциз държавата членка на изпращане следва винаги да уведомява за ръчното приключване компетентния орган на държавата членка на получаване или на държавата членка на износ. Компютризираната система следва да предлага стандартна структура за такива отговори.
 (7)
 С цел да се подобри качеството на информацията, предоставяна от икономическите оператори, следва да бъдат актуализирани стойностите на няколко елементи от данни в таблици 4, 5, 7, 10, 11, 12 и 14 от приложение I към Регламент за изпълнение (ЕО) 2016/323. Тези допълнителни технически корекции следва да